**Formandsberetningen - generalforsamlingen HEI SVØM 17/3 2016**

Det sidste år – siden generalforsamlingen i marts 2015 og frem til nu – har på mange måder været præget af opbrud og igangsættelse af noget nyt. Der er på flere parametre et ”generationsskifte” i gang - ikke mindst i bestyrelsen. Min ”kvote” er opbrugt og jeg træder nu tilbage for at nye frivillige kan træde frem.

Der er brug for at supplere bestyrelsen med flere medlemmer, da det ellers nemt kan ende med at blive en sur tjans for de tilbageværende. Der er bogstavlig talt brug for forældre til de yngre svømmere takker ja og ”stiger ombord” og byder ind i forhold til styringen og driften af klubben.

Her kan man få det (næsten) som man vil have det – det er bare at byde ind på små eller større opgaver af - primært af administrativ karakter.

Når det så er sagt så kommer min beretning ikke så meget til at handle om hvilke aktiviteter og events der har været i løbet af året. Jeg kommer dog ikke uden om at nævne vores årlige tilbagevendende events som blev afviklet med stor succes:

Open Water Bugtsvømningen i august, denne gang med bedre vejr og øget deltagerantal – særlig tak til vores ukuelige Tage Svendsen for at stille op og pakke ned igen i år sammen med alle andre frivillige der løfter Open Water arrangementet.

HEI CUP med stor opbakning og deltagertal fra egne rækker.

Der udover har de enkelte underafdelinger traditionen tro holdt et par interne arrangementer i klubben. Jeg kan fx nævne at der igen har været afholdt sommerkomsammen med uddeling af nåle og pokaler i k-afdelingen, k-afdelingen har været på besøg hos klubbens venskabsklub i Heddesheim. Der har været afholdt juleafslutning for svømmeskolen med Lucia og julehygge i seniorafdelingen samt nytårs-kom-sammen i styrketræningsafdelingen.

Men hvis vi lige skal skrue tiden tilbage, så kan jeg berette at Peter Rose, som bekendt, trak sig endeligt omkring sommertid som kasserer efter ca. 3 år på posten, hvorefter Jesper Fogh overtog. Overleveringen skete i en glidende og helt uden nævneværdige udfordringer efter generalforsamlingen sidste år.

Siden fik vi suppleret bestyrelsen med Michael Holst, som blev valgt ind på den ekstraordinære generalforsamling lige inden jul. Michael har således overtaget kassererposten for at ”frigøre” Jesper Fogh til andre opgaver og for at køre ham i stilling som kommende formand. En post jeg stadig håber, at Jesper vil påtage sig, når vi om lidt skal vælge klubbens nye formand.

Ligeledes håber jeg Elsebeth Robl har lyst at fortsætte som seniorenes repræsentant i bestyrelsen. Elsebeth er som bekendt vores klubhusansvarlig og ”kører” til daglig udlejningen af klubhuset. Det er Elsebeth og hendes mand Bjarne Robl, som til alle tider sørger for at klubhuset fungerer til alles fordel. Det skal de og den faste ”stab” af seniorsvømmere, der altid er parat med en hjælpende hånd, have en kæmpe stor tak for.

På trænersiden har vi ved årsskiftet sagt farvel til vores tidligere cheftræner gennem 3 år, Christoffer Ravn-Nielsen, som ønskede at bruge ”fuld tid” på sit økonomistudie. Vi sagde også farvel til k-træner Mette Lundkvist.

Vi ved at når vores unge trænere går ud af gymnasiet eller starter på en uddannelse, så kan vi ikke være sikre på at beholde dem.

I Svømmeskolen tog vi således afsked med Emma Klitnæs som har været en af vores faste hjørnesten i svømmeskoletrænerstaben i 6 år. Derudover ved vi allerede nu at Mikkel Nielsen som ligeledes har været (og stadig er) en fast hjørnesten i Talentskolen og Svømmeskolen, forlader os til fordel for et kommende studie i København efter sommeren 2016.

Heldigvis har vi internt i klubben opbygget en solid stab af meget kompetente trænere, der står klar i ”pipeline”. I HEI Svømning har vi i mange år haft tradition for at ”prikke” udvalgte k-svømmere til hjælpetrænerjobbet, hvor de kommer i ”lære” hos vores Dansk Svømmeunions uddannede trænere inden de, når de er gamle nok, selv kan undervise.

Men det er nok i sær i konkurrenceafdelingen klubben står vi overfor et ”generationsskifte”, som mere eller mindre allerede er i fuldt gang – både i form af opstarten på et helt nyt træningsfællesskab med tre andre Aarhus klubber, der fik sin spæde start ved årsskiftet, hvor Anna Tørnæs samme tid overtog cheftrænerrollen for k-afdelingen, men generationsskiftet mærkes også i den grad på svømmersiden og den frivillige gruppe af forældre, hvor vi oplever flere af de ældste svømmere er gearet ned eller helt stoppet, mens de yngre rykker op. Det er en helt naturlig udvikling, og sådan må det være.

Da jeg for over et år siden bebudede min afgang som formand, bl.a. fordi jeg ikke længere har børn der svømmer i klubben, kunne jeg godt se – både på det mildest talt himmelråbende manglende fremmøde der var på generalforsamlingen den gang, men også i forhold til den amputerede bestyrelse – at det ikke ville lade sig gøre, uden alt for mange driftsopgaver ville ”falde til jorden”.

Jeg trådte derfor ”kun” tilbage i forhold til driften af k-afdelingen og koordineringen af stævner og events. En opgave der nu varetages af k-trænerstaben i fællesskab med Jesper Fogh.

Medlemsadministrationen og flere andre administrative opgaver har vi således det senest år ”købt” Mikkel Nielsen til at lave. Disse opgaver skal der nu findes et par frivillige forældre til at løfte på den ene eller anden måde, hvis ikke man igen skal ud og købe sig til den arbejdskraft. Det er ikke nødvendigvis opgaver der behøver at ligge internt i bestyrelsen, hvis denne ikke bliver suppleret tilstrækkeligt med nye medlemmer.

Mit budskab er klart – kom ud af busken – hvad enten I er voksen-øvede-svømmere, motionssvømmere, tri-svømmere, seniorsvømmer eller svømmer-forælder til børn i svømmeskolen eller talent og konkurrenceafdelingen, så har svømmeklubben brug for jer. Og jo flere I er om at byde ind på opgaverne jo sjovere er det for alle.

Jeg kan kun sige til jer som sidder og tøver med at ”melde” jer, at jeg har haft 6 oplevelsesrige år, som frivillig svømmeforælder, med denne fantastiske svømmeklub, hvor jeg har fået mange dejlige bekendtskaber som ”sidegevinst” ☺

Mange svømmehilsner

Connie Uldall

Afgående formand

HEI SVØM